**Μηνιαίο Ενημερωτικό Τεύχος**

**Κεντρικής Ένωσης Επιμελητηρίων Ελλάδος**

**ΑΥΓΟΥΣΤΟΣ 2024**

**ΠΙΝΑΚΑΣ ΠΕΡΙΕΧΟΜΕΝΩΝ**

[1. ΘΕΜΑΤΑ ΑΝΑΠΤΥΞΙΑΚΩΝ – ΧΡΗΜΑΤΟΔΟΤΙΚΩΝ ΠΡΟΓΡΑΜΜΑΤΩΝ 3](#_Toc176965933)

[Α. Παρέμβαση Π3-73-2.3 – Στήριξη για επενδύσεις στη μεταποίηση / εμπορία και/ή ανάπτυξη γεωργικών προϊόντων 3](#_Toc176965934)

[Β. Πρόγραμμα νέας επιχειρηματικότητας για ωφελούμενους ηλικίας 30 έως 55 ετών με έμφαση στην ψηφιακή οικονομία (Phasing) 8](#_Toc176965935)

[Γ. Διμερής Επιστημονική και Τεχνολογική Συνεργασία Ελλάδας – Κίνας 11](#_Toc176965936)

[Δ. Παράταση στις Γενικές Συνελεύσεις των νομικών προσώπων 13](#_Toc176965937)

[2. ΘΕΜΑΤΑ ΧΩΡΟΤΑΞΙΑΣ / ΠΟΛΕΟΔΟΜΙΚΑ ΘΕΜΑΤΑ 14](#_Toc176965938)

[Α. Στάθμευση Ποδηλάτων 14](#_Toc176965939)

[Β. Δημόσια διαβούλευση: Σχέδιο Νόμου Ψηφιακής Διακυβέρνησης «Ολοκλήρωση της κτηματογράφησης, απλοποίηση διαδικασιών χρήση τεχνητής νοημοσύνης και διατάξεις για τη λειτουργία του ν.π.δ.δ. “Ελληνικό Κτηματολόγιο”, λοιπές διατάξεις του Υπουργού Ψηφιακής Διακυβέρνησης» 16](#_Toc176965940)

[3. ΘΕΜΑΤΑ ΕΠΙΧΕΙΡΗΜΑΤΙΚΩΝ ΠΑΡΚΩΝ (ΕΠ) / ΟΡΓΑΝΩΜΕΝΩΝ ΥΠΟΔΟΧΕΩΝ ΜΕΤΑΠΟΙΗΤΙΚΏΝ & ΕΠΙΧΕΙΡΗΜΑΤΙΚΩΝ ΔΡΑΣΤΗΡΙΟΤΗΤΩΝ (ΟΥΜΕΔ) 18](#_Toc176965941)

[Α. Αναμένεται η δημοσίευση των εξουσιοδοτικών Κοινών Υπουργικών Αποφάσεων (ΚΥΑ) όπως προβλέπονται στο Άρθρο 46 του Ν.4982/2022 18](#_Toc176965942)

[4. ΘΕΜΑΤΑ ΣΥΣΤΗΜΤΩΝ ΔΙΑΧΕΙΡΙΣΗΣ & ΠΙΣΤΟΠΟΙΗΣΗΣ ΠΡΟΪΟΝΤΩΝ – ΠΡΟΣΤΑΣΙΑ ΔΕΔΟΜΕΝΩΝ ΠΡΟΣΩΠΙΚΟΥ ΧΑΡΑΚΤΗΡΑ 21](#_Toc176965943)

[Α. Ευρωπαϊκή Οδηγία ΝΙΣ2 για τη κυβερνοασφάλεια 21](#_Toc176965944)

# ΘΕΜΑΤΑ ΑΝΑΠΤΥΞΙΑΚΩΝ – ΧΡΗΜΑΤΟΔΟΤΙΚΩΝ ΠΡΟΓΡΑΜΜΑΤΩΝ

## **Α. Παρέμβαση Π3-73-2.3 – Στήριξη για επενδύσεις στη μεταποίηση / εμπορία και/ή ανάπτυξη γεωργικών προϊόντων**

Η παρέμβαση Π3-73-2.3 αφορά τη στήριξη των επιχειρήσεων για επενδύσεις στη μεταποίησης/ εμπορία και ή και ανάπτυξη των γεωργικών προϊόντων.

Στόχος της Παρέμβασης είναι η αύξηση της προστιθέμενης αξίας των προϊόντων, με σκοπό την κάλυψη των αναγκών της χώρας σε μεταποιημένα ποιοτικά προϊόντα αλλά και την αύξηση των δυνατοτήτων διείσδυσης στις διεθνείς αγορές, μέσω της αξιοποίησης της πρώτης ύλης της πρωτογενούς παραγωγής, της ενσωμάτωσης της καινοτομίας, της ανάπτυξης μεθόδων και διαδικασιών προστασίας του περιβάλλοντος που περιορίζουν το φαινόμενο της κλιματικής αλλαγής. Καθοριστική σημασία για τη στήριξη των επενδύσεων έχει τόσο η διατήρηση όσο και η δημιουργία θέσεων εργασίας, συμβάλλοντας στην κοινωνική σταθερότητα και στην οικονομική ανάπτυξη τόσο σε τοπικό όσο και σε εθνικό επίπεδο καθώς και η προστασία της ανθρώπινης υγείας.

Δικαιούχοι της Παρέμβασης είναι οι **πολύ μικρές**, οι **μικρές και οι μεσαίες επιχειρήσεις**, **καθώς και οι μεγάλες επιχειρήσεις που δραστηριοποιούνται κατά κύριο λόγο στη μεταποίηση γεωργικών προϊόντων** (ως πρώτη ύλη) που ανήκουν στο παράρτημα Ι της Συνθήκης για τη Λειτουργίας της ΕΕ και το τελικό προϊόν είναι γεωργικό. Είναι επιλέξιμη κάθε μορφή επιχείρησης που έχει υποχρέωση τήρησης βιβλίων Β΄ ή Γ΄ κατηγορίας, με εξαίρεση τις επιχειρήσεις που λειτουργούν υπό τη μορφή της κοινωνίας, της εταιρείας αστικού δικαίου και της κοινοπραξίας.

Η ένταση στήριξης καθορίζεται ως εξής:

* Περιφέρειες Ιονίου, Κρήτης και μικρά νησιά Αιγαίου: **65%**
* Περιφέρειες Πελοποννήσου, Δυτικής Ελλάδας, Στερεάς Ελλάδας, Θεσσαλίας, Ηπείρου, Κεντρικής Μακεδονίας, Δυτικής Μακεδονίας, Ανατολικής Μακεδονίας και Θράκης: **50%**
* Περιφέρεια Αττικής **40 %**

Για τις περιπτώσεις επενδυτικών δαπανών που στοχεύουν σε μείωση της κατανάλωσης ενέργειας, ύδατος, εκπομπών αερίου του θερμοκηπίου, μείωση της χρήσεις αποβλήτων, από ένα ποσοστό και πάνω, όπως αυτό θα καθοριστεί στο πλαίσιο εφαρμογής της παρέμβασης, προβλέπεται η προσαύξηση του ποσοστού ενίσχυσης τους κατά 10%.Ενισχύονται αιτήσεις στήριξης από δικαιούχους, οι οποίοι μεταποιούν/επεξεργάζονται ως πρώτη ύλη προϊόντα (γεωργικά προϊόντα) που ανήκουν στους ακόλουθους τομείς: Κρέας (αιγοπρόβατα, βοοειδή, χοιρινά, πουλερικά, κουνέλια), Γάλα, Αυγά, Μέλι, Ζωοτροφές, Δημητριακά, Ελαιούχα Προϊόντα, Οπωροκηπευτικά, Οίνος, Ξύδι, Άνθη, Φαρμακευτικά και Αρωματικά Φυτά, Σπόροι & Πολλαπλασιαστικό Υλικό.

Οι δράσεις που προβλέπονται στους ανωτέρω τομείς αφορούν κυρίως σε ιδρύσεις, εκσυγχρονισμούς, επεκτάσεις, μετεγκαταστάσεις, μονάδων παραγωγής και αποθηκευτικών χώρων, συγχωνεύσεις μονάδων, μονάδες διαχείρισης υποπροϊόντων όπως θα εξειδικευθούν στο θεσμικό πλαίσιο ανάλογα με τον τομέα.

**Περίοδος και τρόπος υποβολής αιτήσεων στήριξης, αξιολόγηση και επιλογή των δικαιούχων**

Η υποβολή των αιτήσεων στήριξης πραγματοποιείται ηλεκτρονικά μέσω του Ολοκληρωμένου Πληροφοριακού Συστήματος Κρατικών Ενισχύσεων (OΠΣΚΕ) στον δικτυακό τόπο [www.opske.gr](http://www.opske.gr). Η επιλογή και ένταξη των δικαιούχων γίνεται με συγκριτική αξιολόγηση και βαθμολόγηση της κάθε αίτησης. Οι αιτήσεις στήριξης που ικανοποιούν τα κριτήρια επιλεξιμότητας βαθμολογούνται με βάση τα κριτήρια επιλογής που ορίζονται στο θεσμικό πλαίσιο της Παρέμβασης και κατατάσσονται με απόλυτα φθίνουσα σειρά. Οι αιτήσεις που έχουν λάβει βαθμολογία μεγαλύτερη ή ίση με τη βάση της κάθε κατηγορίας επιλέγονται για στήριξη μέχρι την κάλυψη των διαθέσιμων πιστώσεων.

**Κριτήρια επιλογής**

Τα επενδυτικά σχέδια θα επιλέγονται στη βάση κριτηρίων επιλογής που θα στηρίζονται στις εξής αρχές και προτεραιότητες:

* Εγκατάσταση σε περιοχές που έχουν πληγεί από τις επιπτώσεις των φαινομένων που οφείλονται στην κλιματική αλλαγή όπως πλημμύρες και πυρκαγιές
* Χρήση καινοτομίας και νέων τεχνολογιών
* Επεξεργασία βιολογικών πρώτων υλών ή πρώτων υλών παραγόμενων με μεθόδους φιλικές προς το περιβάλλον
* Παραγωγή προϊόντων ποιότητας ( όπως ΠΟΠ, ΠΓΕ)
* Προστασία του περιβάλλοντος, συμβολή στο μετριασμό και στην προσαρμογή στην κλιματική αλλαγή (όπως εξοικονόμηση ενέργειας και χρήση ΑΠΕ)
* Εξοικονόμηση ύδατος
* Ωριμότητα επενδυτικού σχεδίου
* Εξωστρέφεια επιχείρησης
* Διατήρηση υφιστάμενων και αύξηση θέσεων απασχόλησης.
* Μέγεθος της επιχείρησης

**Κριτήρια επιλεξιμότητας**

Είναι επιλέξιμες για ενίσχυση αιτήσεις στήριξης:

* που υποβάλλονται από μη προβληματικές επιχειρήσεις
* που υποβάλλονται από φορείς για τους οποίους δεν έχει εκδοθεί απόφαση καταλογισμού για παραβάσεις των υποχρεώσεων που απορρέουν από την ένταξή τους σε προηγούμενα προγράμματα συγχρηματοδοτούμενα ή μη και δεν έχει προσκομισθεί απόδειξη πληρωμής του καταλογισθέντος ποσού
* που αφορούν σε βιώσιμες επενδύσεις
* που αφορούν σε επενδύσεις σε επίπεδο χονδρικού εμπορίου
* που αφορούν σε επενδύσεις που δεν έχουν περατωθεί φυσικά ή δεν έχουν υλοποιηθεί πλήρως πριν την υποβολή τους ανεξάρτητα αν όλες οι πληρωμές έχουν γίνει από το δικαιούχο.
* που αφορούν σε μεταποίηση μη γενετικά τροποποιημένων προϊόντων (εκτός ζωοτροφών)
* που υποβάλλονται από δικαιούχους του Υπομέτρου 4.2 του Μέτρου 4 του ΠΑΑ 2014-2020 υπό την προϋπόθεση ότι κατά την ημερομηνία οριστικοποίησης της αίτησης στήριξης στο ΟΠΣΚΕ θα έχει ολοκληρωθεί το εγκεκριμένο επιλέξιμο φυσικό και οικονομικό αντικείμενο της αίτησης στήριξης που υλοποίησε ο δικαιούχος στο πλαίσιο του Υπομέτρου 4.2 και θα έχει οριστικοποιηθεί στο ΠΣΚΕ το αίτημα ελέγχου για την καταβολή της τελικής δόσης της εγκεκριμένης Δημόσιας Ενίσχυσης.

**Επιλέξιμες δαπάνες**

1. Απόκτηση ακίνητης περιουσίας (οικοπέδου ή και κτιριακών εγκαταστάσεων). Η δαπάνη για την απόκτηση οικοπέδου δεν μπορεί να υπερβαίνει το 10% του συνολικού επιλέξιμου προϋπολογισμού της αίτησης στήριξης.
2. Διαμόρφωση του περιβάλλοντος χώρου του οικοπέδου στο οποίο θα υλοποιηθεί η αίτηση στήριξης.
3. Κατασκευή νέων ή βελτίωση υφιστάμενων κτιριακών υποδομών.
4. Προμήθεια, μεταφορά και εγκατάσταση: μηχανολογικού εξοπλισμού μεταποίησης, συσκευασίας και ψύξης / εξοπλισμού εργαστηρίων ώστε να εξυπηρετείται η λειτουργία της μονάδας / εξοπλισμού παραγωγής ενέργειας από ανανεώσιμες πηγές για τις ανάγκες της επιχείρησης όχι ως μεμονωμένη δράση αλλά ως τμήμα της συνολικής παραγωγικής επένδυσης / εξοπλισμού εξοικονόμησης ύδατος, όχι ως μεμονωμένη δράση αλλά ως τμήμα της συνολικής παραγωγικής επένδυσης / εξοπλισμού εξοικονόμησης ενέργειας όχι ως μεμονωμένη δράση αλλά ως τμήμα της συνολικής παραγωγικής επένδυσης / εξοπλισμού επεξεργασίας αποβλήτων όχι ως μεμονωμένη δράση αλλά ως τμήμα της συνολικής παραγωγικής επένδυσης/ εξοπλισμού γραφείων και μηχανογράφησης, όπως προμήθεια τηλεφωνικών εγκαταστάσεων, δικτύων ενδοεπικοινωνίας, ηλεκτρονικών υπολογιστών και περιφερειακών μηχανημάτων, φωτοτυπικών, συστημάτων ασφαλείας εγκαταστάσεων, συστημάτων πυροπροστασίας και πυρόσβεσης κλπ.
5. Προμήθεια μέσων εξωτερικής μεταφοράς και ειδικότερα καινούργιων οχημάτων μεταφοράς προϊόντων ειδικού τύπου τα οποία, σύμφωνα με την εθνική νομοθεσία, θεωρούνται απαραίτητα για την λειτουργία της επένδυσης προκειμένου να διασφαλίζεται η ποιότητα και η υγιεινή του προϊόντος (αφορά στην πρώτη ύλη και στο παραγόμενο προϊόν/υποπροϊόν). Ενδεικτικά αναφέρονται: φορτηγά - σιλό μεταφοράς χύμα αλεύρου, ισοθερμικά βυτία αναγκαία για τη μεταφορά του γάλακτος προς τον χώρο τυποποίησης – μεταποίησης, βυτιοφόρα αυτοκίνητα μεταφοράς ελαιοπυρήνα και υγρών αποβλήτων ελαιοτριβείων, αυτοκίνητα ψυγεία αποκλειστικά για χονδρεμπορία προϊόντων, οχήματα για τη μεταφορά των ζωικών υποπροϊόντων προς τις μονάδες αδρανοποίησης, με προδιαγραφές σύμφωνες με την κείμενη νομοθεσία.
6. Προμήθεια μέσων εσωτερικής μεταφοράς που καλύπτουν τις ανάγκες της επένδυσης (όπως περονοφόρα, ανυψωτικά, κλπ).
7. Σύνδεση με δίκτυα ηλεκτροδότησης, υδροδότησης, τηλεφωνίας, γεωθερμίας, εφόσον πραγματοποιούνται εντός των ορίων του οικοπέδου.
8. Απόκτηση πιστοποιητικών διασφάλισης ποιότητας από αρμόδιους οργανισμούς (όπως ISO, HACCP, BRC Global Standards, IFS Food Standard, GLOBALG.A.P.), τα οποία εφαρμόζονται σε όλα τα στάδια της διατροφικής αλυσίδας, από τον αγρό έως και το ράφι και εξασφαλίζουν στον καταναλωτή την ποιότητα και την ασφάλεια του τροφίμου που καταναλώνει.
9. Γενικές δαπάνες συνδεόμενες με τις εγκαταστάσεις και τον εξοπλισμό της μονάδας, όπως αμοιβές αρχιτεκτόνων, μηχανικών και συμβούλων, αμοιβές για συμβουλές σχετικά με την περιβαλλοντική και οικονομική βιωσιμότητα, συμπεριλαμβανομένων των δαπανών για μελέτες σκοπιμότητας.
10. Άυλες δαπάνες όπως απόκτηση ή ανάπτυξη λογισμικού και αποκτήσεις διπλωμάτων ευρεσιτεχνίας, αδειών, δικαιωμάτων διανοητικής ιδιοκτησίας, εμπορικών σημάτων, δημιουργία αναγνωρίσιμου σήματος (ετικέτας) του προϊόντος, έρευνα αγοράς για τη διαμόρφωση της εικόνας του προϊόντος.

## **Β. Πρόγραμμα νέας επιχειρηματικότητας για ωφελούμενους ηλικίας 30 έως 55 ετών με έμφαση στην ψηφιακή οικονομία (Phasing)**

**H επίδραση του ΑΙ στο επιχειρείν**

Μπορεί η τεχνητή νοημοσύνη να υπήρχε εδώ και χρόνια στις ζωές μας όμως έχει εισέλθει με καταλυτικό τρόπο με την «απελευθέρωση» του Chat GPT της OpenAI στο πλατύ κοινό.

Η τεχνητή νοημοσύνη (AI), ειδικά η γενετική ή παραγωγική νοημοσύνη (generative AI), προσφέρει τεράστια οφέλη για τις βιομηχανίες και τις επιχειρήσεις, ανεξαρτήτως του μεγέθους τους. Ενώ η παραδοσιακή AI επικεντρώνεται στην ανάλυση δεδομένων και τις προβλέψεις, η παραγωγική AI κάνει ένα βήμα παραπέρα δημιουργώντας νέα δεδομένα, όπως κείμενα, εικόνες, βίντεο και ακόμα και λογισμικό, βασισμένα σε αυτά με τα οποία έχει εκπαιδευτεί.

Για τις επιχειρήσεις, αυτό μεταφράζεται σε αύξηση της παραγωγικότητας και της αποδοτικότητας, καθώς μπορούν να αυτοματοποιήσουν πολύπλοκες διαδικασίες, να βελτιώσουν τις δημιουργικές διαδικασίες και να προσφέρουν εξατομικευμένες λύσεις στους πελάτες τους. Ανεξαρτήτως μεγέθους, είτε πρόκειται για μεγάλες πολυεθνικές είτε για μικρές επιχειρήσεις, η χρήση της generative AI επιτρέπει τη μείωση κόστους και χρόνου, ενώ διευκολύνει την παραγωγή περιεχομένου, διαφημίσεων και προτάσεων για πελάτες, χωρίς να απαιτείται ανθρώπινη παρέμβαση.

Η ευκολία με την οποία οι χρήστες, χωρίς εξειδικευμένες γνώσεις, μπορούν να χρησιμοποιήσουν την AI για να δημιουργήσουν νέα δεδομένα, αλλάζει δραστικά το τοπίο. Οι βιομηχανίες και οι μικρότερες επιχειρήσεις μπορούν να ενσωματώσουν αυτήν την τεχνολογία σε διαδικασίες έρευνας και ανάπτυξης, σε καινοτόμα προϊόντα και σε συστήματα εξυπηρέτησης πελατών, βελτιώνοντας την εμπειρία των χρηστών και την αποδοτικότητα των εσωτερικών τους λειτουργιών.

Επιπλέον, οι επιχειρήσεις κάθε μεγέθους μπορούν να ανταποκριθούν ταχύτερα στις ανάγκες της αγοράς, καθώς η AI προσφέρει τη δυνατότητα ανάλυσης μεγάλων όγκων δεδομένων και δημιουργίας προβλέψεων με μεγαλύτερη ακρίβεια, επιτρέποντας πιο στρατηγικές αποφάσεις.

**Γιατί τώρα;**

Η άνοδος της Παραγωγικής Τεχνητής Νοημοσύνης (ΠΤΝ) αυτή τη δεδομένη στιγμή δεν είναι τυχαία. Προηγήθηκαν πολλαπλά κύματα ψηφιοποίησης του αναλογικού κόσμου και, φυσικά, η πανδημία, που ανέδειξε τον ψηφιακό μετασχηματισμό ως εργαλείο επιβίωσης για επιχειρήσεις και βιομηχανίες κάθε μεγέθους. Μετά από τεράστιες επενδύσεις σε πόρους και ενέργεια, οι τεχνολογίες που υποστηρίζουν την ΠΤΝ αναπτύχθηκαν ραγδαία.

Μία από τις σημαντικότερες εξελίξεις που συνέβαλαν ήταν τα smartphones, τα οποία σε συνδυασμό με τα social media παρήγαγαν τεράστιες ποσότητες δεδομένων, στα οποία εκπαιδεύτηκαν τα συστήματα της ΠΤΝ. Ωστόσο, για να επιτευχθεί αυτό, χρειάστηκε να βελτιωθούν οι δυνατότητες αποθήκευσης και επεξεργασίας δεδομένων μέσω του cloud και της κατανεμημένης υπολογιστικής (distributed computing). Αυτό έκανε δυνατή τη δημιουργία μεγάλων γλωσσικών μοντέλων (LLM), επιτρέποντας σε επιχειρήσεις και χρήστες να αλληλεπιδρούν εύκολα με την ΠΤΝ.

**There is no business like AI business**

Η παραγωγική τεχνητή νοημοσύνη συνδέθηκε άμεσα με τον επιχειρηματικό κόσμο, προσφέροντας οφέλη ανεξαρτήτως του μεγέθους της επιχείρησης. Σύμφωνα με μελέτη της McKinsey, η ΠΤΝ μπορεί να προσθέσει από 2,6 έως 4,4 τρισεκατομμύρια δολάρια στην παγκόσμια οικονομία ετησίως, ενώ αναμένεται να αυξήσει την επίδραση της AI στην παγκόσμια οικονομία κατά 15% έως 40%. Το 75% της αξίας αυτής θα επικεντρωθεί σε τέσσερις τομείς: δραστηριότητες πελατών, marketing και πωλήσεις, σχεδιασμός λογισμικού, και έρευνα & ανάπτυξη. Οι πρώτοι τομείς που θα επωφεληθούν θα είναι η τραπεζική, οι εταιρείες υψηλής τεχνολογίας και οι βιοεπιστήμες.

Ακόμα και στην Ελλάδα, η επίδραση της ΠΤΝ στην οικονομία είναι σημαντική. Σύμφωνα με μελέτη του ΣΕΠΕ και της Deloitte, το ΑΕΠ της Ελλάδας θα μπορούσε να αυξηθεί από 5,5% έως 9,8% μέχρι το 2030, ανάλογα με το σενάριο, προσθέτοντας δισεκατομμύρια ευρώ στην οικονομία. Σημαντικό είναι ότι η επίδραση της ΠΤΝ θα αφορά ένα ευρύ φάσμα τομέων, από τον χρηματοπιστωτικό και ασφαλιστικό κλάδο μέχρι την παροχή υπηρεσιών.

**Τα οφέλη για τις μικρές και μεσαίες επιχειρήσεις**

Ειδικά για τις μικρές και μεσαίες επιχειρήσεις, η ΠΤΝ προσφέρει τη δυνατότητα να βελτιστοποιήσουν διαδικασίες, να αναπτύξουν εξατομικευμένες υπηρεσίες και να αυξήσουν την παραγωγικότητά τους με τρόπους που ήταν προηγουμένως προνόμιο των μεγαλύτερων εταιρειών. Η ΠΤΝ καθιστά δυνατή την πρόσβαση σε προηγμένα εργαλεία και ανάλυση δεδομένων, επιτρέποντας σε επιχειρήσεις κάθε μεγέθους να ενισχύσουν την ανταγωνιστικότητά τους σε παγκόσμια κλίμακα.

## **Γ. Διμερής Επιστημονική και Τεχνολογική Συνεργασία Ελλάδας – Κίνας**

Η Δράση αποσκοπεί στην ενίσχυση της επιστημονικής και τεχνολογικής συνεργασίας μεταξύ Ελλάδας και Κίνας, καθώς και στην ικανοποίηση των αναγκών των επιχειρήσεων και των υπόλοιπων φορέων που δραστηριοποιούνται στο οικοσύστημα της έρευνας και καινοτομίας, καλύπτοντας το μέγιστο δυνατό φάσμα των δυνητικών Δικαιούχων. Η δυναμική που δημιουργείται μέσω της συνεργασίας προωθεί τη δημιουργία δικτύων ερευνητών και την ενίσχυση της υφιστάμενης συνεργασίας και εκτιμάται ότι μπορεί να ενισχύσει την πρόσβαση σε άλλες πηγές χρηματοδότησης για διεθνή επιστημονικά και τεχνολογικά προγράμματα.​​

**Σε ποιους απευθύνεται:**

Απευθύνεται σε επιχειρήσεις και ερευνητικούς οργανισμούς

* **Επιχείρηση:** κάθε μονάδα, η οποία έχει νομική οντότητα, που ασκεί οικονομική δραστηριότητα.
* Η Δράση απευθύνεται σε υφιστάμενες επιχειρήσεις ανεξαρτήτως ημερομηνίας ίδρυσης, οι οποίες προτίθενται να υλοποιήσουν έργο έρευνας και ανάπτυξης, το αντικείμενο του οποίου εμπίπτει στους επιλεγμένους τομείς δραστηριότητας της παρούσας Πρόσκλησης (σημείο 4.4.) στο πλαίσιο της Εθνικής Στρατηγικής Έξυπνης Εξειδίκευσης 2021-2027 (ΕΣΕΕ).
* Οι επιχειρήσεις πρέπει να έχουν συσταθεί νομίμως και να δραστηριοποιούνται σε εγκατάσταση στην Ελλάδα ως νομικά πρόσωπα, ανεξαρτήτως του τύπου τους. Οι μεγάλες επιχειρήσεις μπορούν να συμμετέχουν στη Δράση, εφόσον συνεργάζονται τουλάχιστον με μία ​μικρομεσαία επιχείρηση (ΜΜΕ).
* ​**Ερευνητικός Οργανισμός**: Φορέας (όπως πανεπιστήμια ή ερευνητικά κέντρα-ινστιτούτα, οργανισμοί μεταφοράς τεχνολογίας, ενδιάμεσοι καινοτομίας, ερευνητικοί συνεργαζόμενοι φορείς με φυσική και/ή εικονική παρουσία) ανεξάρτητα από το νομικό καθεστώς του (δημοσίου ή ιδιωτικού δικαίου) ή τον τρόπο χρηματοδότησής του, πρωταρχικός σκοπός του οποίου είναι η ανεξάρτητη διεξαγωγή βασικής έρευνας, βιομηχανικής έρευνας ή πειραματικής ανάπτυξης ή η ευρεία διάδοση των αποτελεσμάτων των εν λόγω δραστηριοτήτων με τη διδασκαλία, τη δημοσίευση ή τη μεταφορά γνώσης.
* Στην περίπτωση που ο φορέας αυτός διενεργεί, επίσης, οικονομικές δραστηριότητες, η χρηματοδότηση, οι δαπάνες και τα έσοδα από αυτές τις οικονομικές δραστηριότητες πρέπει να δηλώνονται χωριστά.
* ​Επιχειρήσεις που μπορούν να επηρεάσουν καθοριστικά ένα τέτοιο φορέα, όπως με την ιδιότητα του μετόχου ή του μέλους, δεν έχουν προνομιακή πρόσβαση στα ερευνητικά αποτελέσματα που αυτός παράγει.​​​

**Περίοδος υποβολής:**

Από 3/9/2024 έως 22/10/2024 (και ώρα 15.00).

Η αίτηση χρηματοδότησης υποβάλλεται ηλεκτρονικά αποκλειστικά μέσω του [**Ολοκληρωμένου Πληροφοριακού Συστήματος Διαχείρισης Κρατικών Ενισχύσεων (OΠΣΚΕ)**](https://app.opske.gr/)κάνοντας χρήση του τυποποιημένου στο OΠΣΚΕ Εντύπου Υποβολής Αίτησης Χρηματοδότησης.​

## **Δ. Παράταση στις Γενικές Συνελεύσεις των νομικών προσώπων**

Το Υπουργείο Ανάπτυξης ανακοίνωσε την παράταση στις Γενικές Συνελεύσεις των νομικών προσώπων μέχρι τις 31 Οκτωβρίου.

Η νομοθετική πρωτοβουλία του Υπουργείου Ανάπτυξης αναλαμβάνεται εξαιτίας της παράτασης των φορολογικών δηλώσεων.

Δεκτό έγινε από το υπουργείο Ανάπτυξης το αίτημα που είχε διατυπωθεί για την παράταση των χρηματοοικονομικών καταστάσεων των εταιρειών.

Κατόπιν συζήτησης με τους εμπλεκόμενους φορείς και εξαιτίας της παράτασης των φορολογικών δηλώσεων, το υπουργείο Ανάπτυξης αναλαμβάνει άμεσα νομοθετική πρωτοβουλία την επόμενη εβδομάδα, με την οποία θα δίνεται παράταση για τις χρηματοοικονομικές καταστάσεις των εταιρειών μέχρι τις 31 Οκτωβρίου.

Το υπουργείο Ανάπτυξης στην ανακοίνωσή του επισημαίνει ακόμη ότι οι προθεσμίες που συνδέονται με την υποβολή πρακτικών συνελεύσεων των μετόχων ή εταίρων και εγκεκριμένων οικονομικών καταστάσεων στο ΓΕ.ΜΗ. παρατείνονται αναλόγως.

# ΘΕΜΑΤΑ ΧΩΡΟΤΑΞΙΑΣ / ΠΟΛΕΟΔΟΜΙΚΑ ΘΕΜΑΤΑ

## **Α. Στάθμευση Ποδηλάτων**

Για πρώτη φορά φέτος θεσπίστηκε νομοθεσία σχετικά με τις θέσεις στάθμευσης ποδηλάτων επί των ιδιωτικών ακινήτων. Με το άρθρο αυτό που προστίθεται στον ΝΟΚ καλύπτονται κάποια κενά και προωθείται το «πράσινο» αυτό μέσο μετακίνησης.

Για αρχή διευκρινίζονται οι ελάχιστες διαστάσεις και η χωροθέτηση του χώρου στάθμευσης ποδηλάτων ως εξής :

* τοποθέτηση σε σειρά : (0.60 x 2.00) μέτρα, με ελεύθερο χώρο ελιγμών 1.75 στη μικρή διάσταση ή 0.30 μέτρα στη μεγάλη διάσταση
* τοποθέτηση υπό γωνία : (1.20 x 1.40) μέτρα με ελεύθερο χώρο ελιγμών 1.00 στη μικρή διάσταση ή 0.30 μέτρα στη μεγάλη διάσταση

και στην περίπτωση που ο σχεδιασμός περιλαμβάνει πολλές θέσεις, αυτές μπορούν να τοποθετηθούν καθ’ ύψος,( εφόσον το επιτρεπόμενο ύψος του χώρου στάθμευσης το επιτρέπει) αρκεί να καλύπτεται το ελάχιστο ελεύθερο ύψος ανά στάθμη το οποίο είναι 1,20 μέτρα.

Επίσης δύναται να έχουν αναμονές για τοποθέτηση πρίζας, για στάθμευση και φόρτιση ηλεκτρικών ποδηλάτων.

Οι θέσεις αυτές μπορούν να κατασκευαστούν:

* επί των προκηπίων
* επί των ακαλύπτων χώρων και μέσα στις ελάχιστες αποστάσεις Δ ή δ του υποχρεωτικού ακαλύπτου
* στους υπόγειους χώρους των κτιρίων και στις επεκτάσεις αυτών
* εντός του χώρου της πυλωτής στους ισογείους χώρους των κτισμάτων

και δεν απαιτούν συμβολαιογραφική δέσμευση.

Σε όλες τις παραπάνω περιπτώσεις, οι θέσεις αυτές δεν προσμετρώνται στον συντελεστή δόμησης, ούτε στον υπολογισμό της επιτρεπόμενης κάλυψης του οικοπέδου. Όταν δεσμεύουν χώρο των προκηπίων και των ακάλυπτων χώρων τότε συμμετέχουν στον υπολογισμό της φύτευσης.

Σε ό,τι αφορά τις νεοαναγειρόμενες οικοδομές δίνεται πλεονέκτημα εάν εξασφαλίζονται περισσότερες από πέντε (5) θέσεις στάθμευσης ποδηλάτων, σε οποιαδήποτε επιτρεπόμενη θέση, να προσαυξάνεται κατά δέκα τοις εκατό (10%) η δυνατότητα επέκτασης υπογείων ορόφων (εφόσον δεν απαγορεύεται από ειδικές διατάξεις)

Η νέα αυτή νομοθεσία εφαρμόζεται και σε νομίμως υφιστάμενα κτίρια τα οποία βρίσκονται σε περιοχές εκτός εγκεκριμένου ρυμοτομικού σχεδίου, καθώς και σε υφιστάμενους οικισμούς χωρίς εγκεκριμένο ρυμοτομικό σχέδιο.

## **Β. Δημόσια διαβούλευση: Σχέδιο Νόμου Ψηφιακής Διακυβέρνησης «Ολοκλήρωση της κτηματογράφησης, απλοποίηση διαδικασιών χρήση τεχνητής νοημοσύνης και διατάξεις για τη λειτουργία του ν.π.δ.δ. “Ελληνικό Κτηματολόγιο”, λοιπές διατάξεις του Υπουργού Ψηφιακής Διακυβέρνησης»**

Έχει τεθεί σε δημόσια διαβούλευση από τον Υπουργό Ψηφιακής Διακυβέρνησης, το σχέδιο νόμου του Υπουργείου Ψηφιακής Διακυβέρνησης με τίτλο: «Ολοκλήρωση της κτηματογράφησης, απλοποίηση διαδικασιών, χρήση τεχνητής νοημοσύνης και διατάξεις για τη λειτουργία του ν.π.δ.δ. “Ελληνικό Κτηματολόγιο”, λοιπές διατάξεις του Υπουργείου Ψηφιακής Διακυβέρνησης».

**Με το εν λόγω σχέδιο νόμου επιχειρείται:**

α) η επιτάχυνση της διαδικασίας κτηματογράφησης, για την επίτευξη του στόχου για μετάβαση του συνόλου της χώρας σε καθεστώς λειτουργούντος κτηματολογίου εντός 2025, καθώς και η θέσπιση νέας ψηφιακής διαδικασίας διόρθωσης γεωμετρικών στοιχείων ακινήτων,

β) η απλοποίηση και η επιτάχυνση των διαδικασιών μεταβίβασης ακινήτων, καταχώρισης εγγραπτέων πράξεων και διόρθωσης κτηματολογικών εγγραφών, σε καθεστώς λειτουργούντος κτηματολογίου, για την αποφυγή πολύπλοκων διοικητικών διαδικασιών και πολύχρονων δικαστικών διαμαχών,

γ) η αξιοποίηση της τεχνητής νοημοσύνης, καθώς και νέων εφαρμογών, για την περαιτέρω αναβάθμιση των υπηρεσιών που παρέχει το ν.π.δ.δ. «Ελληνικό Κτηματολόγιο»,

δ) η ενίσχυση της επιχειρησιακής αποτελεσματικότητας και αποδοτικότητας στην οργάνωση και λειτουργία του ν.π.δ.δ. «Ελληνικό Κτηματολόγιο».

**Αντικείμενο της παρούσας διαβούλευσης είναι:**

α) η παράδοση των μελετών κτηματογράφησης στις περιγραφόμενες στο άρθρο 3 του παρόντος περιοχές της επικράτειας της χώρας, β) η θέσπιση νέας διαδικασίας διόρθωσης γεωμετρικών στοιχείων εντός λειτουργούντος κτηματολογίου, γ) η χρήση νέας εφαρμογής τεχνητής νοημοσύνης για την υποβοήθηση της διεκπεραίωσης εκκρεμών πράξεων του Κτηματολογίου, καθώς και η θέσπιση δυνατότητας υποβολής πράξεων στον φορέα επί εικοσιτετράωρης βάσης, δ) η τροποποίηση της διαδικασίας διόρθωσης προδήλου σφάλματος σε περίπτωση οριζόντιων ή κάθετων ιδιοκτησιών, ε) η μεταβίβαση ακινήτων μεταξύ φορέων γενικής κυβέρνησης με κοινή υπουργική απόφαση αντί νόμου, καθώς και η ανάληψη από μέρους των Δήμων αρχείων υποθηκοφυλακείων, τα οποία έχουν ψηφιοποιηθεί, στ) η διόρθωση κτηματολογικών εγγραφών σε περίπτωση απόφασης αποδοχής αντιρρήσεων κατά του δασικού χάρτη και η θέσπιση δυνατότητας μονομερών τροποποιήσεων στοιχείων ακινήτων, ζ) η θέσπιση πάγιας ρύθμισης σχετικά με τη δυνατότητα σύνταξης με αυτοσύμβαση οριστικών συμβολαίων μεταβίβασης ακινήτων με επαχθή αιτία σε εκτέλεση προσυμφώνων, η) η ανάθεση αποφασιστικής αρμοδιότητας σε δικηγόρους του ν.π.δ.δ. «Ελληνικό Κτηματολόγιο» με έμμισθη εντολή, θ) η θέσπιση ρυθμίσεων για την πρόσληψη προσωπικού για την κάλυψη έκτακτων αναγκών στο ν.π.δ.δ. «Ελληνικό Κτηματολόγιο».

Στο πλαίσιο αυτό, καλείται να συμμετάσχει στη δημόσια διαβούλευση κάθε κοινωνικός εταίρος και κάθε ενδιαφερόμενος, καταθέτοντας τις προτάσεις του για την όποια βελτίωση των διατάξεων του ανωτέρω νομοθετήματος.

Η διαβούλευση θα διαρκέσει μέχρι της Παρασκευή 6 Σεπτεμβρίου 2024 και ώρα 20:00.

# ΘΕΜΑΤΑ ΕΠΙΧΕΙΡΗΜΑΤΙΚΩΝ ΠΑΡΚΩΝ (ΕΠ) / ΟΡΓΑΝΩΜΕΝΩΝ ΥΠΟΔΟΧΕΩΝ ΜΕΤΑΠΟΙΗΤΙΚΏΝ & ΕΠΙΧΕΙΡΗΜΑΤΙΚΩΝ ΔΡΑΣΤΗΡΙΟΤΗΤΩΝ (ΟΥΜΕΔ)

## **Α. Αναμένεται η δημοσίευση των εξουσιοδοτικών Κοινών Υπουργικών Αποφάσεων (ΚΥΑ) όπως προβλέπονται στο Άρθρο 46 του Ν.4982/2022**

Σε τελικό στάδιο βρίσκεται η σύνταξη των Κοινών Υπουργικών Αποφάσεων (ΚΥΑ) που θα εκδοθούν κατ’ εξουσιοδότηση των παρ. 1, 2 και 10 του άρθρου 46 του Ν.4982/2022. Ειδικότερα, το άρθρο 46 αφορά τις εξουσιοδιοτικές διατάξεις στις οποίες δύναται να καθορίζονται τα ειδικότερα τεχνικά και λειτουργικά ζητήματα των Επιχειρηματικών Πάρκων.

Στο πλαίσιο αυτό, βάσει των ανωτέρω, πρόκειται να δημοσιευθεί, σε πρώτη φάση, η εξουσιοδοτική ΚΥΑ της παρ. 2 του άρθρου 46 και θα αντικαταστήσει την υπο στοιχεία Φ/Α.15/3/2226/170/02.03.2012 ΚΥΑ η οποία ισχύει μεταβατικά μέχρι την έκδοση της ως λανω αναφερόμενης.

**Πρόκειται για την εφαρμοστική ΚΥΑ που θα καθορίσει τον τύπο, το περιεχόμενο, τα δικαιολογητικά της αίτησης που πρέπει να υποβάλλει η Εταιρεία Ανάπτυξης και Διαχείρισης του Επιχειρηματικού Πάρκου για να εγκριθεί η ανάπτυξη ενός Επιχειρηματικού Πάρκου, σύμφωνα με το ισχύον πλαίσιο του Ν.4982/2022**.

Κατά το άρθρο 7 του Ν.4982/2022 *«για την ίδρυση του Επιχειρηματικού Πάρκου (Ε.Π.) υποβάλλεται στην Διεύθυνση Αδειοδότησης Επιχειρήσεων και Επιχειρηματικών Πάρκων της Γενικής Γραμματείας Βιομηχανίας του Υπουργείου Ανάπτυξης και Επενδύσεων, αίτηση από την ενδιαφερόμενη Εταιρεία Ανάπτυξης και Διαχείρισης Επιχειρηματικού Πάρκου (Ε.Α.Δ.Ε.Π.), η οποία συνοδεύεται από το Επιχειρηματικό Σχέδιο και από το παράβολο της παρ.2 του άρθρου 46» ,* ήτοι της αναφερόμενης προς έκδοση ΚΥΑ*.*

Ειδικότερα η εν λόγω ΚΥΑ, θα ρυθμίσει:

1. τον τύπο της αίτησης του άρθρου 7
2. το ειδικότερο περιεχόμενο των μελετών σκοπιμότητας – βιωσιμότητας και τεχνικής οργάνωσης και τα δικαιολογητικά που την συνοδεύουν
3. τα ελάχιστα έργα υποδομής που απαιτούνται για να λειτουργήσει το Επιχειρηματικό Πάρκο (Ε.Π.) και τις προδιαγραφές που αυτά πληρούν
4. τα απαιτούμενα παράβολα
5. τη διαδικασία εξέτασης της αίτησης και του σχετικού φακέλου
6. τα ειδικότερα κριτήρια και τον τρόπο αξιολόγησής τους
7. τις σχετικές προθεσμίες, τις προδιαγραφές, τον τύπο και το περιεχόμενο των πολεοδομικών και εν γένει τεχνικών μελετών και τα έγγραφα που τις συνοδεύουν
8. το ύψος της εγγυητικής επιστολής καλής εκτέλεσης των έργων του άρθρου 16.
9. τη διαδικασία υποβολής της, το περιεχόμενο της, τους όρους και τις προϋποθέσεις κατάπτωσης ή επιστροφή της και κάθε άλλο σχετικό θέμα.

Ομοίως, σε στάδιο σύνταξης βρίσκονται και οι ΚΥΑ της παρ. 1 και της παρ. 10 του άρθρου 46 (Εξουσιοδοτικές διατάξεις) του Ν.4982/2022:

* Στην πρώτη περίπτωση (παρ. 1), η Κοινή Απόφαση των Υπουργών Ανάπτυξης και Επενδύσεων και Περιβάλλοντος και Ενέργειας, θα καθορίσει για πρώτη φορά **τα κριτήρια και τις προδιαγραφές για τον καθορισμό ενός Ε.Π. ως «Οικολογικό»** κατά εφαρμογή της παρ.2 του άρθρου 4.

Κατά την παρ 2. του άρθρου 4 ως «Οικολογικό Πάρκο» δύναται να χαρακτηριστούν όλοι οι τύποι Ε.Π. που προσδιορίζονται στην παρ. 1 (δηλαδή Επιχειρηματικό Πάρκο Α1, Επιχειρηματικό Πάρκο Α2, Επιχειρηματικό Πάρκο Εξυγίανσης, Επιχειρηματικό Πάρκο Μεγάλης Μεμονωμένης Μονάδας και Τεχνόπολη), εφόσον οργανωθούν και λειτουργήσουν με τέτοιον τρόπο ώστε να δέχονται δραστηριότητες με τις οποίες θα επιτευχθούν περιβαλλοντικοί στόχοι, μετρήσιμοι με βασικούς δείκτες αποδοτικότητας ως προς τη χρήση ενέργειας, ανανεώσιμων πηγών ενέργειας, πρώτων υλών, υδάτων γης και ως προς τις επιπτώσεις στη βιοποικιλότητα και την κυκλική οικονομία, σύμφωνα με την αναφερόμενη προς υλοποίηση κοινή απόφαση της παρ. 1 του άρ. 46.

* Στην δεύτερη περίπτωση (παρ. 10), η κοινή απόφαση των Υπουργών Ανάπτυξης και Επενδύσεων και Περιβάλλοντος και Ενέργειας **θα ρυθμίσει τον τρόπο οργάνωσης και τις ελάχιστες υποδομές των Επιχειρηματικών Πάρκων Εξυγίανσης (Ε.Π.Ε**), τον τύπο και τις προδιαγραφές των μελετών της παρ. 1 του άρθρου 20 Ν.4982/2022 και κάθε άλλο σχετικό θέμα για την ανάπτυξη και λειτουργία των Ε.Π.Ε..

Βάσει του προαναφερόμενης παρ. 1 του άρθρου 20: “*Το Επιχειρηματικό Πάρκο Εξυγίανσης (Ε.Π.Ε.) ιδρύεται και αναπτύσσεται στις περιοχές που έχουν χαρακτηριστεί ως Άτυπες Βιομηχανικές Περιοχές (Α.Β.Σ.), είτε με αίτηση της ενδιαφερόμενης Εταιρείας Ανάπτυξης και Διαχείρισης Επιχειρηματικού Πάρκου (Ε.Α.Δ.Ε.Π.), είτε με την δημοσίευση πρόσκλησης Εκδήλωσης Ενδιαφέροντος για την ίδρυση, ανάπτυξη και λειτουργία του, από τη Γενική Γραμματεία Βιομηχανίας του Υπουργείου Ανάπτυξης και Επενδύσεων”.*

Με την έκδοση της αναφερόμενης ΚΥΑ θα αντικατασταθεί η υπ’ αριθμ Φ/Α.15/3/11261/821 ΚΥΑ η οποία ισχυεί μεταβατικά έως σήμερα.

# ΘΕΜΑΤΑ ΣΥΣΤΗΜΤΩΝ ΔΙΑΧΕΙΡΙΣΗΣ & ΠΙΣΤΟΠΟΙΗΣΗΣ ΠΡΟΪΟΝΤΩΝ – ΠΡΟΣΤΑΣΙΑ ΔΕΔΟΜΕΝΩΝ ΠΡΟΣΩΠΙΚΟΥ ΧΑΡΑΚΤΗΡΑ

## **Α. Ευρωπαϊκή Οδηγία ΝΙΣ2 για τη κυβερνοασφάλεια**

 Στις 16 Ιανουαρίου 2023 τέθηκε σε ισχύ η **Οδηγία NIS2**, η οποία εισάγει σημαντικές αλλαγές και βελτιώσεις στο πλαίσιο της κυβερνοασφάλειας εντός της Ευρωπαϊκής Ένωσης. Η, NIS2, που αντικαθιστά την προηγούμενη Οδηγία του 2016 αναμένεται να εφαρμοστεί πλήρως από τις **18 Οκτωβρίου 2024**.

**Η νέα αυτή Οδηγία αποσκοπεί στην ενίσχυση της ανθεκτικότητας των δικτύων και των πληροφοριακών συστημάτων σε ολόκληρη την Ευρώπη, καθώς και στην προστασία των κρίσιμων υποδομών και υπηρεσιών από κυβερνοαπειλές.** Με τις συνεχώς αυξανόμενες και εξελισσόμενες απειλές στον κυβερνοχώρο, η ανάγκη για ισχυρά και ενιαία μέτρα ασφάλειας καθίσταται επιτακτική. Η Οδηγία NIS2 απαντά σε αυτή την ανάγκη με την επιβολή αυστηρότερων απαιτήσεων και την επέκταση του πεδίου εφαρμογής της σε περισσότερους τομείς και οντότητες.

Η NIS2 περιλαμβάνει νέες και ενισχυμένες υποχρεώσεις για τους οργανισμούς που εμπίπτουν στο πεδίο εφαρμογής της, οι οποίες στοχεύουν στη διασφάλιση της ασφάλειας των δικτύων και των πληροφοριακών συστημάτων τους.

**Πεδίο εφαρμογής οδηγίας – ενδιαφερόμενες εταιρείες**

Η Οδηγία NIS2 καλύπτει ένα ευρύτερο πλαίσιο τομέων και δραστηριοτήτων σε σύγκριση με την αρχική Οδηγία NIS. Οι εταιρείες που δραστηριοποιούνται σε αυτούς τους τομείς υποχρεούνται να συμμορφωθούν και να εφαρμόζουν τις αρχές και απαιτήσεις που περιγράφονται στην Οδηγία. Πιο συγκεκριμένα, οι τομείς αυτοί αφορούν σε δραστηριότατες όπως:

* ενέργεια,
* υγειονομική περίθαλψη,
* μεταφορές αγαθών και ανθρώπων ,
* τραπεζικές υπηρεσίες,
* ψηφιακές υποδομές (τηλεπικοινωνίες)

Θα πρέπει να σημειωθεί επίσης ότι υπόχρεες στην εφαρμογή της οδηγίας είναι και **όλες οι Μη Μικρομεσαίες Επιχειρήσεις (ΜΜΕ)**,εταιρείες δηλαδή που απασχολούν περισσότερα από 250 άτομα, ή ο ετήσιος κύκλος εργασιών τους υπερβαίνει τα 50 εκατ. ευρώ και το σύνολο του ετήσιου ισολογισμού τους υπερβαίνει τα 43 εκατ. Ευρώ

Η καταληκτική ημερομηνία συμμόρφωσης των εταιρειών που προαναφέρθηκαν, είναι η 18 Οκτωβρίου 2024.

**Υποχρεώσεις Εταιρειών**

Η Οδηγία NIS2 θέτει συγκεκριμένες υποχρεώσεις που θα πρέπει να τηρούν οι εταιρείες όπως:

* **Διαχείριση Κινδύνων και Μέτρα Κυβερνοασφάλειας**

Οι οργανισμοί πρέπει να διενεργούν τακτικές αξιολογήσεις κινδύνου και να εφαρμόζουν κατάλληλα τεχνικά και οργανωτικά μέτρα. Αυτό περιλαμβάνει πολιτικές για την ανάλυση κινδύνων, τη διαχείριση περιστατικών και τη χρήση κρυπτογράφησης και πολυπαραγοντικού ελέγχου ταυτότητας.

* **Αναφορά Περιστατικών**

Η οδηγία επιβάλλει αυστηρές απαιτήσεις αναφοράς περιστατικών. Οι οντότητες πρέπει να αναφέρουν τα περιστατικά στις αρμόδιες αρχές εντός συγκεκριμένων χρονικών πλαισίων, περιλαμβάνοντας αρχική αναφορά εντός 24 ωρών, καθώς και ενδιάμεσες και τελικές αναφορές.

* **Ασφάλεια Εφοδιαστικής Αλυσίδας**

Οι οργανισμοί είναι υπεύθυνοι για τη διαχείριση των κινδύνων κυβερνοασφάλειας στις εφοδιαστικές τους αλυσίδες, αξιολογώντας και εφαρμόζοντας μέτρα ασφαλείας για τους προμηθευτές και τους παρόχους υπηρεσιών τους.

* **Διακυβέρνηση και Λογοδοσία**

Η οδηγία τοποθετεί σημαντική ευθύνη στη διοίκηση των οργανισμών για την εποπτεία και τη διασφάλιση της συμμόρφωσης με τα μέτρα κυβερνοασφάλειας. Αυτό περιλαμβάνει υποχρεωτική εκπαίδευση κυβερνοασφάλειας για τη διοίκηση και λογοδοσία για τη μη συμμόρφωση.